**Patrik Niklas-Salminen** (s. 5. maaliskuuta 1997 Tampere) on suomalainen tennispelaaja. Vasenkätinen Niklas-Salminen on 188 senttimetriä pitkä. Hän on ollut ATP-rankingissa parhaimmillaan kaksinpelissä sijalla 418 maaliskuussa 2020 ja nelinpelissä sijalla 255 lokakuussa 2018. Junioreiden maailmanlistalla hän saavutti sijan 20 syyskuussa 2015. Hän on voittanut urallaan yhden ATP-haastajaturnauksen nelinpelin.

Niklas-Salminen aloitti tenniksen pelaamisen neljävuotiaana Tampereen Tenniskeskuksessa. Hän harjoitteli Jarkko Niemisen tennisakatemiassa Helsingissä koko sen olemassaolon ajan, eli vuodesta 2012 lähtien. Häntä valmensi tuolloin Federico Ricci. Aiemmin hän edusti Tampereen Tennisseuraa, mutta muutettuaan Helsinkiin Niklas-Salminen siirtyi edustamaan Grani Tennistä. Elokuussa 2019 Niklas-Salmisen valmentajana aloitti Tuomas Ketola.

Ura
---

Niklas-Salminen pelasi ensimmäisen kerran ammattilaiskiertueen pääsarjassa Vierumäellä Futures-tason turnauksessa elokuussa 2013. Hän osallistui vuonna 2015 Ranskan avointen poikien kaksinpeliin, jossa hävisi avauskierroksella kolmessa erässä Hong Seong-chanille. Wimbledonissa 2015 Niklas-Salminen pelasi vasta toista turnausta urallaan ruohokentällä. Hän voitti poikien kaksinpelin avauskierroksella 13:nneksi sijoitetun Vietnamin Lý Hoàng Namin. Toisella kierroksella hän päihitti Serbian Miomir Kecmanovićin ja kolmannella kierroksella eteläkorealaisen, turnauksessa toiseksi sijoitetun ja maailmanlistan sijalla 278 olleen Lee Duck-heen. Puolivälierissä hän voitti seitsemänneksi sijoitetun yhdysvaltalaisen Tommy Paulin. Välierissä hän hävisi 12:nneksi sijoitetulle ruotsalaiselle Mikael Ymerille luvuin 6−7(3), 3−6.

Seuraavaksi Niklas-Salminen pelasi Tampere Openissa 2015, johon hän sai villin kortin pääsarjaan voitettuaan edellisenä vuonna turnauksen yhteydessä järjestetyn Koskiklinikka Future Stars -kilpailun. Hän voitti ensimmäisellä kierroksella maailmanlistan sijalla 229 olleen Tomislav Brkićin, mutta hävisi toisella kierroksella Andreas Beckille. Nelinpelissä Niklas-Salminen eteni Harri Heliövaaran kanssa loppuotteluun, jossa he kuitenkin hävisivät parille André Ghem ja Tristan Lamasine. Yhdysvaltain avoimissa Niklas-Salminen hävisi poikien kaksinpelin avauskierroksella kymmenenneksi sijoitetulle Ranskan Corentin Denollylle kolmen erän kamppailun.

Vuonna 2016 Niklas-Salminen oli suurimman osan kaudesta sivussa nilkkavamman vuoksi. Hän teki debyyttinsä Suomen Davis Cup -joukkueessa pelaten nelinpelissä Jarkko Niemisen parina. He hävisivät ratkaisevan nelinpelin Tanskaa vastaan. Heinäkuussa pelatussa Tampere Openissa Niklas-Salminen voitti ensimmäisellä kierroksella maailmanlistan sijalla 184 olleen Mathias Bourquen saavuttaen uransa kovimman voiton rankingilla mitattuna. Lokakuussa hän saavutti ensimmäisen ammattilaisuran voittonsa Taipeissa voitettuaan ITF-turnauksen nelinpelin yhdessä eteläkorealaisen Yunseong Chungin kanssa. Niklas-Salmisen nilkka leikattiin marraskuussa.

Vuonna 2017 Niklas-Salminen pelasi Davis Cupissa sekä Georgiaa että Madagascaria vastaan. Toukokuussa 2018 Niklas-Salminen saavutti ensimmäisen kaksinpelin turnausvoittonsa ammattilaiskiertueella, kun hän voitti Kiinan Luanissa ITF Futures -turnauksen. Hän voitti siellä myös nelinpelin Harri Heliövaaran kanssa. Seuraavalla viikolla pelatussa Santa Margarida de Montbuin ITF Futures -turnauksessa Niklas-Salminen hävisi kaksinpelin avauskierroksella Emil Ruusuvuorelle, mutta voitti nelinpeliturnauksen Evan Hoytin kanssa. Elo-syyskuussa Niklas-Salminen voitti sekä Helsingin että Schlierenin ITF-turnausten nelinpelit.

Huhtikuussa 2019 Niklas-Salminen voitti Antalyassa pelatut kaksi ITF-nelinpeliturnausta. Loka-marraskuun vaihteessa Niklas-Salminen voitti uransa ensimmäisen ATP-haastajaturnauksen Australiassa yhdessä Harri Heliövaaran kanssa.

Yksityiselämä
-------------

Niklas-Salmisen vanhemmat, Risto ja Hannele omistavat Tampereella sijaitsevan Intersport-urheiluliikkeen.

Lähteet
-------

1. ↑
2. 1 2 3 4  Patrik Niklas-Salminen ITF:n sivuilla (englanniksi)
3. 1 2  Patrik Niklas-Salminen ATP:n sivuilla (englanniksi)
4. ↑  Airio, Iina: Tennislehden pikatentissä Patrik Niklas-Salminen *tennislehti.fi*.  Arkistoitu 9.7.2015. Viitattu 8.7.2015.
5. ↑  Seiro, Arno: Niklas-Salminen otti avausvoiton juniorien Wimbledonissa: "Jännitin tavallista enemmän" Helsingin Sanomat. Viitattu 8.7.2015.
6. 1 2  Seiro, Arno: Wimbledonissa jälleen suomalaisvoitto – Jarkko Niemisen akatemia menestyksen takana Helsingin Sanomat. Viitattu 8.7.2015.
7. ↑  Tuomas Ketola Patrik Niklas-Salmisen valmentajaksi - "Häneltä löytyy todella paljon tietämystä ja ymmärrystä ammattilaistenniksen vaatimuksista" *Suomen Tennisliitto*.  27.8.2019. Viitattu 3.11.2019.
8. 1 2  Harwitt, Sandra: Niklas-Salminen hoping to be Finland's next star ITF.  Arkistoitu 9.7.2015. Viitattu 8.7.2015. (englanniksi)
9. ↑  Kunnas, Kasperi: Suomalaiselta jättipaukku: Wimbledonin puolivälieriin! MTV. Viitattu 8.7.2015.
10. ↑
11. ↑  Suomen tennissensaatio taipui ruotsalaislupaukselle – Wimbledon-finaali jäi haaveeksi *yle.fi*. Viitattu 10.7.2015.
12. ↑  Tennissensaatio Niklas-Salminen kisaa Tampere Openissa *yle.fi*. Viitattu 27.7.2015.
13. ↑  Tampereella ei saatu suomalaisvoittoa – Niklas-Salminen ja Heliövaara taipuivat finaalissa *yle.fi*. Viitattu 27.7.2015.
14. ↑  Niklas-Salmiselle tappio US Openissa *Yle Urheilu*. Viitattu 6.9.2015.
15. 1 2  Nuorella urheilijalla ei aina ole helppoa – lupaava tenniksen pelaaja Patrik Niklas-Salminen sai vihdoin nilkkansa kuntoon *Helsingin Sanomat*.  8.4.2017. Viitattu 9.7.2017.
16. ↑  Davis Cup: Nieminen, Heliövaara, Niklas-Salminen ja Kaukovalta Tanskaa vastaan *Suomen Tennisliitto*. Viitattu 9.7.2017.
17. 1 2  Patrik Niklas-Salminen *daviscup.com*.
18. ↑  Patrik Niklas-Salmiselle upea voitto *tampereopen.fi*.  Arkistoitu 24.10.2016. Viitattu 23.10.2016.
19. ↑  Patrik Niklas-Salmiselle uran ensimmäinen ammattilaisturnausvoitto *yle.fi*. Viitattu 23.10.2016.
20. ↑  Niklas-Salmiselle uran ensimmäinen kisavoitto kaksinpelissä – "Tällä on iso merkitys" *yle.fi*. Viitattu 1.6.2018.
21. ↑  Heliövaara/Niklas-Salminen turnausvoittoon Australiassa *Suomen Tennisliitto*.  3.11.2019. Viitattu 3.11.2019.
22. ↑  Miettinen, Heikki: Tennis jakoi perheen kahtia Helsingin Sanomat. Viitattu 8.7.2015.
23. ↑  Intersport myymälät *intersport.fi*. Viitattu 8.7.2015.

Aiheesta muualla
----------------

* Patrik Niklas-Salminen ATP:n sivuilla (englanniksi)
* Patrik Niklas-Salminen ITF:n sivuilla (englanniksi)
* Patrik Niklas-Salminen Twitterissä